Junior Hoilett

Junior Hoilett (õieti David Wayne Hoilett; sündinud 5. juunil 1990 Bramptonis Ontarios) on Kanada jalgpallur, kes mängib äärepoolkaitsjana Inglismaa esiliiga klubis Reading ja Kanada jalgpallikoondises.

Ta alustas klubikarjääri Inglismaal Blackburn Roversis, mille noorteakadeemiaga liitus ta 2003. aastal. Kuna ta ei saanud Suurbritannias mängimiseks tööluba, alustas ta täiskasvanuna karjääri Saksamaal, mängides hooajal 2007–08 laenul Saksamaa esiliiga klubis Paderbornis ja järgmisel hooajal St. Paulis. Blackburn Roversis tegi ta Inglismaa kõrgliigas debüüdi hooajal 2009–10. Esimese liigavärava lõi ta 23. jaanuaril 2011 mängus West Bromwich Albioni vastu.

2012. aasta juulis liitus ta Queens Park Rangersiga, kus mängis neli hooaega, millest kaks Premier League'is. 2016. aasta oktoobris sõlmis ta lepingu Inglismaa esiliiga klubiga Cardiff City. Hooajal 2017–18 tegi ta oma senise karjääri edukaima hooaja, kui lõi liigas üheksa väravat ja aitas Cardiff Cityl tõusta Inglismaa kõrgliigasse.

2021. aasta augustis sõlmis ta üheaastase lepingu Readingiga.

Debüüdi Kanada jalgpallikoondises tegi Hoilett 13. oktoobril 2015 mängus Ghana vastu. Esimese värava lõi ta koondise särgis 20. juulil 2017 CONCACAF Gold Cupi veerandfinaalis Jamaica vastu. Ta on kuulunud Kanada koondisse ka 2019. ja 2021. aasta CONCACAF Gold Cup'il.

Hoilettil oli võimalus hakata koondises esindama Jamaicat, kuna mõlemad tema vanemad on Jamaica päritolu.

Viited

Välislingid 

Kanada jalgpallurid
Blackburn Rovers FC mängijad
FC St. Pauli jalgpallurid
Queens Park Rangers FC mängijad
Cardiff City FC jalgpallurid
Reading FC mängijad
Premier League'i mängijad
The Championshipi mängijad
Sündinud 1990